BESLUTNING [1] om det sydlige Afrika

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der er opmærksom på de fattige landbefolkningers åbenlyse afhængighed af naturressourcerne og på, at disse ressourcer rummer et potentiale, der kan tjene som drivkraft for en bæredygtig udvikling af landdistrikterne,

B. der henviser til, at den største trussel mod miljøet i Afrika ligger i tabet af jordernes og skovenes produktivitet forårsaget af den mere og mere udbredte opdyrkning af og græsning på vilde jorder uden for landbruget,

C. der er opmærksom på, at arternes og de vilde levesteders bevarelse kun vil give resultater på lang sigt, hvis den gør det muligt at skabe indtægter i form af en udnyttelse af jorderne, som er økonomisk konkurrencedygtig, og at de vilde arter må styrkes yderligere, hvis de skal muliggøre en i økonomisk henseende konkurrencedygtig udnyttelse af jorderne,

D. der er opmærksom på den succes, som de integrerede bevarelses- og udviklingsprogrammer baseret på de lokale landsamfunds forvaltning af de vilde arter har i det sydlige Afrika,

E. der erkender disse fælles bevarelsessystemers evne til at skabe reelle og håndgribelige indtægter for lokalsamfundene gennem en bæredygtig udnyttelse af naturressourcerne,

F. der henviser til, at Zimbabwe er vært for verdensforummet om biologisk diversitet og den 10. konference for CITES-konventionens signatarstater i juni 1997,

1. anmoder EU om formelt at yde støtte til programmer til forvaltning af naturressourcerne baseret på de afrikanske lokalsamfund, som tager sigte på en bevarelse af naturressourcerne, ved at de lokale landsamfund får fuld beføjelse på dette område og gennem en bæredygtig udnyttelse af de vilde arter;

2. anmoder EU om at gennemføre en politik for bevarelse af den biologiske diversitet, som hænger sammen med principperne om en bæredygtig udnyttelse og en rimelig deling af fordelene ved den biologiske diversitet på verdensplan og med de strategier for bevarelse af den biologiske diversitet, som er blevet iværksat af landene i det sydlige Afrika, og som tager sigte på at forene bevarelsen af den biologiske diversitet og forbedringen af de fattige landbefolkningers livskvalitet;

3. anmoder EU-medlemsstaterne i forbindelse med den 10. konference for CITES-konventionens signatarstater om at støtte de forslag, som forelægges af landene i det sydlige Afrika, og som tager sigte på bevarelse af vilde arter inden for fauna og flora, gennem en fuldstændig erkendelse af disses økonomiske værdi i bevarelses- og udviklingsøjemed;

4. anmoder indstændigt de CITES-parter, som deltager i den næste konference, om at basere deres afgørelser på de bedste disponible videnskabelige informationer for at sikre, at programmerne til bevarelse og udvikling af landdistrikterne i det sydlige Afrika baseret på en bæredygtig forvaltning af de vilde arter ikke bliver kompromitteret gennem pålæggelsen af vestlige værdier, der ofte overser de menneskelige behov;

5. pålægger sine formænd at sende denne beslutning til AVS-EF-Ministerrådet, Kommissionen, CITES-sekretariatet og sekretariatet for konventionen om den biologiske diversitet.